Laat sy Liefde jou Lei: God werk op wonderbaarlike maniere! - www.bybelkennis.co.za
by Mitch Kalp · Published 12/12/2012 · Updated 28/09/2014
Laat sy Liefde jou Lei: God werk op wonderbaarlike maniere! – Milanie Vosloo
God werk op wonderbaarlike maniere!
Daarna het die Here in ‘n visioen aan Abram verskyn en vir Hom gesê: “Moenie bang wees nie, Abram, want Ek sal jou beskerm en jou beloning sal groot wees.” Genesis 15:1
Hoe groot is ons God! En hoe ongelooflik dat Hy ons – brose kruike – op wonderbaarlike maniere in sy diens gebruik! Omdat Hy die soewereine en almagtige God is, kan Hy mos enige iets op enige manier laat gebeur. God het ons nie nodig nie, maar tog kies Hy om óns – gebroke instrumente – in sy diens te gebruik. Deur ons werk Hy in die harte van ander mense; met ons talente maak Hy ‘n verskil in lewens en deur ons woorde en dade laat Hy wonderwerke gebeur.
Maria was ‘n gewone jong en onervare vrou toe die Here haar genader het om in sy diens te staan. En toe Hy haar roep, het sy gekies om haar eie drome agter God se wil in te skuif. Sonder skroom antwoord sy: “Ek is die Here se dienares en gewillig om te aanvaar wat Hy ook al wil hê.” Lukas 1:38 Hierna verander Maria se lewe radikaal en word sy onomkeerbaar ‘n geseёnde vrou genoem..
Ons Here wil jou ook vandag – soos elke dag van jou lewe – iewers op ‘n unieke manier inspan om sy waarhede aan ander oor te dra, sy genade met hulle te deel en sy liefde spontaan uit te leef. Sal jy doen wat Hy vra?
Ek gló met my hele hart dat U in hierdie dag kragdadig deur my gaan werk, Skepper-God.